Constitueix l'objecte del present Dictamen el Projecte de decret de jornada i horaris de treball del personal del Cos d'Agents Rurals de la Generalitat de Catalunya, el personal del qual es regeix, amb caràcter principal, per la Llei 17/2003, de 4 de juliol, del Cos d'Agents Rurals.
Aquest Projecte conté un preàmbul, nou articles, dues disposicions addicionals i una disposició final.
La part dispositiva del Projecte té per objecte regular la jornada i els horaris de treball del Cos d'Agents Rurals, tenint en compte que no li resulta d'aplicació la regulació general establerta pel Decret 56/2012, de 29 de maig, sobre jornada i horaris de treball del personal funcionari al servei de l'Administració de la Generalitat, ja que l'article 2.2 d'aquest Decret exclou expressament de la seva aplicació el Cos d'Agents Rurals, excepte pel que fa a la regulació del permís per assumptes personals i reducció de jornada i al control horari i justificació d'absències (art. 2.3 del Decret 56/2012).
Per tant, s'està davant d'una qüestió que, fins al moment, ha estat mancada d'una regulació reglamentària, la qual cosa ha determinat que les condicions relatives a la jornada i els horaris de treball del Cos d'Agents Rurals s'hagin estat preveient en acords de condicions específics derivats de la negociació col·lectiva, d'acord amb el previst en l'article 37.m) de la Llei 7/2007, de 12 d'abril, de l'Estatut bàsic de l'empleat públic (EBEP).
D'acord amb l'anterior, la darrera regulació de la jornada i els horaris de treball del Cos d'Agents Rurals estava continguda en l'Acord de la Mesa sectorial de negociació del personal d'administració i tècnic sobre les condicions de treball del Cos d'Agents Rurals de la Generalitat de Catalunya per al període 2010-2014, publicat al Diari Oficial de la Generalitat de Catalunya (DOGC) núm. 5817, de 14 de febrer de 2011, mitjançant la Resolució EMO/346/2011, de 26 de gener, si bé va ser denunciat per l'Administració en la reunió de la Mesa sectorial de negociació del dia 20 de gener de 2014 i va finalitzar la seva vigència en data 20 de juliol de 2014.
Tenint en compte que la pèrdua de vigència d'aquest Acord coincidia amb la campanya d'estiu de prevenció d'incendis forestals, es va elaborar un Acord de manteniment transitori de les condicions de jornada, horaris i assegurances establertes per l'Acord de la Mesa sectorial de negociació del personal d'administració i tècnic sobre les condicions de treball del Cos d'Agents Rurals de l'Administració de la Generalitat de Catalunya per al període 2010-2014: Acord de Govern/108/2014, de 15 de juliol, publicat al DOGC de 17 de juliol.
A l'empara del que s'ha exposat, la disposició projectada pretén regular amb caràcter reglamentari la jornada i els horaris del Cos d'Agents Rurals, qüestió que deixarà d'estar regulada en un acord de la Mesa sectorial de negociació, i introduir, a més, en aquest àmbit, diverses modificacions respecte a l'Acord de condicions de treball del Cos d'Agents Rurals per al període 2010-2014.
Aquestes modificacions afecten, entre altres qüestions, les hores de la jornada anual, la franja horària de prestació de servei, el sistema de compensació de les modificacions horàries, la incorporació del concepte d'horari en situació de disponibilitat per departaments, l'increment de les modificacions horàries, la determinació dels quadrants de treball, la flexibilitat horària recuperable o les vacances.
Segons preveu la memòria d'anàlisi d'impacte, actualitzada en data 16 de març de 2015, els objectius principals són potenciar el servei públic amb una major franja horària de presència d'efectius al Cos d'Agents Rurals; incrementar la vigilància amb més capacitat preventiva i dissuasiva, especialment necessària en època de risc d'incendis; racionalitzar la realització d'hores per a serveis especials amb disminució d'hores extraordinàries; donar més servei d'atenció ciutadana, tant presencialment com pel Servei 112; impulsar mecanismes organitzatius que permetin la presència d'efectius del Cos d'Agents Rurals en cas d'emergència fora de la seva jornada laboral, i desenvolupar així la mesura 1.28 del Dictamen de 8 de març de 2010 de la Comissió d'Investigació sobre l'incendi d'Horta de Sant Joan; i adaptar les condicions de treball del Cos d'Agents Rurals als canvis produïts els últims anys en normativa bàsica en l'àmbit de la funció pública.
El conseller del Departament d'Agricultura, Ramaderia, Pesca, Alimentació i Medi Natural ha efectuat la petició d'aquest Dictamen d'acord amb l'article 10.1 de la Llei 5/2005, de 2 de maig, reguladora de la Comissió Jurídica Assessora, en el qual es determina la competència per a sol·licitar un dictamen a aquest òrgan consultiu.
La intervenció d'aquesta Comissió és preceptiva, atès que es tracta d'una disposició de caràcter general (art. 8.2.b) de la Llei 5/2005) que es dicta en desplegament d'una norma amb rang de llei.
Sobre això, s'ha de dir que el Projecte de decret desplega la Llei 17/2003, de 4 de juliol, del Cos d'Agents Rurals.
Respecte d'aquest Cos, l'article 3 de la Llei 17/2003 disposa:
Els membres del Cos d'Agents Rurals tenen la condició d'agents de l'autoritat en l'exercici de llurs funcions i als efectes establerts legalment."
Atenent l'anterior, el Cos d'Agents Rurals té funcions de vigilància, inspecció i col·laboració en la gestió (art. 5 de la Llei 17/2003); funcions d'investigació (art. 6 de la Llei 17/2003), i funcions d'informació i assessorament als ciutadans (art. 7 de la Llei 17/2003).
Pel que fa a l'estructura, de conformitat amb l'article 9 de la Llei 17/2003, els membres del Cos d'Agents Rurals són funcionaris de carrera de la Generalitat que s'ordenen jeràrquicament segons les escales i categories següents:
Finalment, cal destacar el que disposa l'article 21 de la Llei 17/2003, el tenor literal del qual és el següent:
També en supòsits excepcionals, se'ls pot imposar l'obligació de continuar prestant servei en les dependències del cos o de restar en situació de disponibilitat."
Pel que fa al títol competencial en el qual s'emmarca el Projecte, aquest s'identifica amb l'article 144 de l'Estatut d'autonomia de Catalunya, que estableix les competències de la Generalitat en matèria de medi ambient i espais rurals, l'apartat 6 del qual preveu expressament que les competències de la Generalitat en aquest àmbit s'exerceixen mitjançant el Cos d'Agents Rurals, competents en la vigilància, el control, la protecció, la prevenció integral i la col·laboració en la gestió del medi ambient; i també amb l'article 136 de l'Estatut, que estableix les competències de la Generalitat en matèria de funció pública i del personal al servei de les administracions públiques catalanes, i preveu expressament, respecte al principi d'autonomia local, la competència exclusiva sobre el règim estatutari del personal al servei de les administracions públiques catalanes i sobre l'ordenació i l'organització de la funció pública.
Quant a l'habilitació del Govern per a l'aprovació del present Decret, deriva, amb caràcter general, de l'atribució de la potestat reglamentària, conferida per l'article 68.1 de l'Estatut d'autonomia de Catalunya, i, d'una manera específica, de les previsions de la Llei 17/2003.
El ja citat article 21 d'aquesta Llei preveu expressament que el règim de llicències i permisos, la durada i la distribució de la jornada laboral, i el règim de descans, els horaris, els dies festius i les vacances dels membres del Cos d'Agents Rurals s'han de determinar per via reglamentària.
Així, la disposició final primera d'aquesta Llei estableix que: "S'autoritza el Govern de la Generalitat i, si escau, el conseller o consellera competent en matèria de protecció i conservació del medi natural perquè dictin les disposicions necessàries per a fer el desenvolupament d'aquesta Llei."
El procediment d'elaboració del Projecte s'ha d'ajustar a les previsions del títol IV de la Llei 26/2010, de 3 d'agost, de règim jurídic i de procediment de les administracions públiques de Catalunya.
La Direcció General de Medi Natural i Biodiversitat ha iniciat i impulsat la tramitació, i cal destacar, amb caràcter previ, que la versió inicial del Projecte normatiu no està incorporada a l'expedient, la qual, en virtut de les consideracions efectuades, entre d'altres, per la Direcció General de la Funció Pública o per l'Institut Català de les Dones, ha estat objecte de modificacions.
Cal recordar en aquest punt la necessitat d'incorporar les diverses versions de la proposta normativa, per tal de constatar l'evolució del text del Projecte sotmès a dictamen, qüestió sobre la qual ha tingut oportunitat de pronunciar-se aquesta Comissió amb anterioritat (Dictamen 300/2012).
A. Pel que fa a les memòries, consten incorporades a l'expedient la memòria general i la memòria d'avaluació d'impacte de les mesures proposades.
Respecte de l'elaboració i el contingut d'aquestes, cal destacar dues qüestions.
a) D'una banda, en relació amb l'elaboració d'aquests instruments, el punt de partida és que la Llei 26/2010 no concreta el moment procedimental en el qual s'han d'elaborar les memòries que acompanyen el projecte normatiu.
Malgrat l'anterior, les qüestions que són objecte d'anàlisi són, entre d'altres, la justificació de la necessitat de la disposició o la competència de la Generalitat en la matèria o la relació motivada de persones i entitats a les quals s'ha d'atorgar el tràmit d'audiència, la qual cosa denota que l'elaboració ha de tenir, com a regla general, caràcter previ respecte a la resta de tràmits que conformen el procediment especial.
En el present cas, s'observa que la memòria general és de 17 de novembre de 2014, i que aquest és el mateix dia en el qual es va fer efectiu el tràmit sindical, a través de la reunió de la Mesa sectorial de negociació del personal d'administració i tècnic, segons consta en el certificat corresponent (pàg.
Així mateix, amb anterioritat ja s'havia emès l'informe d'impacte pressupostari, que data de 5 de novembre de 2014.
Pel que fa a la memòria d'avaluació d'impacte de les mesures proposades, és de data 2 de març de 2015, moment en el qual ja s'havien emès gran part dels informes sol·licitats amb motiu de l'elaboració del Projecte de decret.
b) D'altra banda, i en relació amb el contingut, cal destacar que la memòria d'avaluació d'impacte manifesta que el Projecte de decret "no té impacte sobre el pressupost de la Generalitat de Catalunya", i en l'expedient consten els informes favorables, des del punt de vista pressupostari, de la Direcció de Serveis del Departament d'Agricultura, Ramaderia, Pesca, Alimentació i Medi Natural i de la Direcció General de Pressupostos.
Malgrat l'anterior, es considera que hi ha una sèrie de mesures incorporades per la norma, i que suposen una modificació d'allò previst en l'Acord de condicions de treball del Cos d'Agents Rurals per al període 2010-2014, de les quals s'ha de derivar un impacte en els pressupostos, que haurien d'haver estat objecte de valoració en la memòria.
En aquest sentit, la jornada anual establerta passa de ser de 1.630,5 hores a 1.657 hores.
Així mateix, es produeix un increment de la franja horària de prestació del servei en dues hores, del qual deriva, a la vegada, una reducció en el nombre d'hores extraordinàries generades.
Finalment, les hores extraordinàries es compensen recuperant-les (1,5 hores per cada hora treballada en dia laborable, que abans eren 1,75 hores; i 1,75 hores en horari festiu o nocturn, que abans eren 2 hores); i es deixa de preveure la possibilitat de cobrar aquestes hores extraordinàries, que ara només podran ser compensades.
Sens perjudici de les consideracions efectuades, l'elaboració i el contingut d'aquests instruments es considera que s'ajusten a allò previst en l'article 64.2 i 3 de la Llei 26/2010, de 3 d'agost.
B. En relació amb els tràmits participatius, pel que fa al tràmit d'audiència, i tenint en compte també que la norma projectada només afecta el Cos d'Agents Rurals, aquest tràmit es vehicula mitjançant la participació de les organitzacions sindicals en la negociació, considerada per la Comissió com a garantia de la participació dels representants dels principals destinataris de la norma (dictàmens 228/2008, 282/2008 i 433/2009).
Concretament, les negociacions es van dur a terme en el si de la Mesa sectorial de negociació reunida en data 18 de novembre de 2014, respecte a la qual només s'incorpora el certificat emès per la secretària d'aquest òrgan.
Sobre això, la Comissió ha reiterat la conveniència d'incorporar en l'expedient l'acta de la sessió dels òrgans consultats i ha insistit en el fet que no resulta suficient incorporar només el certificat de la sessió celebrada, ja que convé que es conegui el debat previ que ha tingut lloc, tant per part d'aquesta Comissió com, sobretot, per part del Govern, perquè estigui en la millor condició per a adoptar la solució que requereixi l'interès general en aprovar la norma (vid. dictàmens 358/2010, 372/2010, 273/2011, 127/2012 i 153/2012).
Totes aquestes qüestions resulten importants si s'atén allò previst en l'article 38.7) de l'EBEP, que estableix que, en el cas que no es produeixi acord en la negociació o, en el seu cas, en la renegociació corresponent, i una vegada esgotats, en tot cas, els procediments de solució extrajudicial de conflictes, correspon a l'òrgan de govern de les administracions públiques establir les condicions de treball dels funcionaris.
C. Pel que fa als informes, s'incorpora a l'expedient l'Informe de valoració del Projecte per part del Servei d'Organització, de 22 d'octubre de 2014, que no efectua cap observació al Projecte.
També s'hi incorporen els informes d'impacte pressupostari, de caràcter favorable, emesos per la Direcció de Serveis del Departament d'Agricultura, Ramaderia, Pesca, Alimentació i Medi Natural en data 5 de novembre de 2014 i per la Direcció General de Pressupostos, en data 19 de novembre de 2014.
L'11 de desembre de 2014, l'Institut Català de les Dones també ha emès un informe favorable d'impacte de gènere, en què ha efectuat dues observacions formals que s'han incorporat al Decret.
Hi consta, també, l'informe jurídic preliminar de l'Assessoria Jurídica de 20 de novembre de 2014, actualitzat en data 24 de febrer de 2015; i l'informe final emès per aquesta mateixa Assessoria Jurídica en data 12 de març de 2015.
La Direcció General de la Funció Pública també ha emès un informe favorable sobre el Projecte de decret en data 5 de març de 2015, les observacions del qual han estat valorades per la Subdirecció General dels Agents Rurals.
D. Finalment, consta en l'expedient l'aprovació del text pel Consell Tècnic; i, si bé hi consta que el Projecte de decret es va sotmetre al tràmit de consulta interdepartamental, no s'hi ha incorporat la documentació generada en aquesta fase del procediment, ni s'ha efectuat una referència circumstanciada al tràmit, qüestió que aquesta Comissió ha indicat que incideix en la completesa de l'expedient (dictàmens 130/2013, 267/2014, 44/2015 i 87/2015).
El Projecte de decret sobre el qual es dictamina té per objecte regular la jornada i els horaris de treball del personal del Cos d'Agents Rurals de la Generalitat de Catalunya; i així serà una qüestió que ja no estarà regulada en un Acord de la Mesa sectorial, sinó que estarà fixada per l'Administració, amb la qual cosa es farà efectiu el desplegament reglamentari que preveu el ja citat article 21 de la Llei 17/2003.
El Projecte de decret consta d'un preàmbul, nou articles, dues disposicions addicionals i una disposició final.
L'article 1 es refereix a l'àmbit d'aplicació del Decret, concretat en el personal del Cos d'Agents Rurals de l'Administració de la Generalitat.
L'article 2 es refereix a la jornada i als horaris de treball.
La jornada ordinària és de 1.657 hores en còmput anual, qüestió que ha estat objecte de modificació, ja que abans es preveia una jornada anual de 1.630,5 hores.
El Projecte de decret incrementa en dues hores l'horari de prestació del servei, de manera que en l'horari d'estiu és de 9 a 21 hores (fins ara era de 9 a 19 hores); i la resta de l'any és de 9 a 20 hores (fins ara era de 9 a 18 hores), qüestió que s'ha tingut en compte en regular la distribució de la jornada de treball, per tal que quedi coberta aquesta ampliació.
Tenint en compte l'anterior, la jornada anual es distribueix de dilluns a diumenge, i es preveuen jornades diferenciades, d'una banda, per al període comprès entre el 15 de juny i el 15 de setembre, i d'una altra, per al període comprès entre el 16 de setembre i el 14 de juny.
Així mateix, el Projecte de decret estableix una distribució de la jornada diferenciada, segons si el personal pertany a la categoria d'agent auxiliar, agent, agent major i oficial (art. 2.2.); sotsinspector i inspector (art. 2.3); caps d'àrea bàsica i coordinadors regionals i nacionals d'especialitats (art. 2.4), i caps d'àrea regional i inspector o inspectora en cap (art. 2.5).
L'article 3 es refereix als calendaris de treball o quadrants assignats als membres del Cos d'Agents Rurals, en els quals es defineixen els torns per la distribució de les jornades previstes en l'article 2.
L'article 4 es refereix a la pausa, i determina que el personal que du a terme una jornada igual o superior a sis hores disposa d'una pausa de vint minuts computable com de treball efectiu, el gaudiment de la qual ha de garantir, en tot cas, que els serveis quedin permanentment coberts.
L'article 5 es refereix a les vacances anuals retribuïdes, les quals són de 22 dies per cada any complet de servei, o la part proporcional que correspongui quan el temps treballat és inferior a l'any, previsió que resulta conforme amb les previsions contingudes en l'article 50 de l'EBEP.
El gaudiment d'aquestes vacances està condicionat, d'acord amb l'article 5, a les necessitats del servei i a les tasques que tinguin encomanades.
En tot cas, es preveu la distribució de les vacances en fins a quatre períodes, i s'estableix, així mateix, la possibilitat que tres dies es puguin gaudir d'una manera independent.
L'article 6 es refereix a les modificacions horàries, destinades principalment a garantir la cobertura de la franja de 19 a 21 hores en període d'estiu i de 18 a 20 hores la resta de l'any.
Aquestes modificacions s'han de planificar d'una manera trimestral; mentre que la resta s'hauran de comunicar als agents afectats amb una antelació mínima de 72 hores.
Aquest precepte preveu, així mateix, el sistema de compensació de les modificacions horàries (15 minuts per cada hora de servei fora de l'horari habitual i 30 minuts en horari festiu o nocturn).
L'article 7 es refereix a les festes locals i, en aquest sentit, al dret del Cos d'Agents Rurals de gaudir de dos dies de permís corresponents a les festes locals de la població de residència o treball, que seran recuperables en el cas que no s'hagin pogut fer efectius el dia corresponent o que coincideixi en descans per quadrant.
L'article 8 es refereix a la formació, i estableix el sistema de compensació per l'assistència a cursos de formació inclosos dins el Pla de formació del Cos d'Agents Rurals i preveu la facilitació de la manutenció i l'estada als cursets i la realització del desplaçament amb vehicles oficials.
L'article 9 (disposicions generals de jornada i horaris) determina que la jornada i els horaris establerts en la norma projectada resten subordinats a les necessitats i el bon funcionament dels serveis públics, i que es poden realitzar sempre que se'n garanteixi una prestació adequada.
La disposició addicional primera autoritza la persona titular de la direcció general competent de qui depengui orgànicament el Cos d'Agents Rurals a efectuar la planificació anual necessària per a l'aplicació i concreció del que estableix el Decret en relació amb la determinació i realització de la jornada i horaris, calendaris de treball, prestació de serveis, gaudiment del període de vacances, reduccions de jornada i permisos d'alletament.
La disposició addicional segona preveu la supletorietat de les disposicions del Decret 56/2010, de 29 de maig, sobre jornada i horaris de treball del personal funcionari al servei de l'Administració de la Generalitat, i l'aplicació directa dels capítols 6 i 7 d'aquest Decret.
La disposició final preveu l'entrada en vigor de la norma projectada l'endemà de publicar-se al Diari Oficial de la Generalitat de Catalunya.
Atès que el contingut del Projecte és el que s'acaba de descriure i resta en consonància amb el marc normatiu descrit, cal destacar que no es detecten problemes de legalitat.
Així, només amb la pretensió de millorar-lo tècnicament, s'hi formulen les observacions següents:
a) Preàmbul: Pel que fa als títols competencials, es considera que s'hauria de citar en el preàmbul de la norma projectada, juntament amb l'article 144 de l'Estatut d'autonomia de Catalunya (competències de la Generalitat en matèria de medi ambient i espais rurals), l'article 136, referit a les competències de la Generalitat en matèria de funció pública i del personal al servei de les administracions públiques catalanes.
b) Article 2: Amb caràcter formal, es considera que en aquest precepte s'hauria de fer referència a les escales i categories que conformen el Cos d'Agents Rurals en els mateixos termes que ho fa l'article 9 de la Llei 17/2003, que evita la utilització de termes androcèntrics.
Així, igual que l'apartat 5 d'aquest precepte es refereix, a instàncies de les recomanacions realitzades per l'Institut Català de les Dones, a la categoria d'"inspector o inspectora en cap", aquest òrgan consultiu entén que també l'article 2.2 s'hauria de referir a "oficial o oficiala"; l'article 2.3, a "sotsinspector o sotsinspectora" i "inspector o inspectora"; i l'article 2.4, a "coordinadors o coordinadores".
Així mateix, cal destacar que resulta sobrera la primera conjunció "i" de l'article 2.4, referida a la jornada anual establerta dels caps d'àrea bàsica i dels coordinadors regionals i nacionals d'especialitats.
c) Article 5: S'observa que resta completar la numeració de l'article 5, ja que només està numerat l'apartat primer, en el qual, a més, es repeteix innecessàriament la rúbrica de l'article.
Així mateix, i d'altra banda, en distingir els dos períodes de gaudiment de les vacances, aquest òrgan consultiu entén que, tal com es fa a la resta del text (així, per exemple, en l'article 2), els mesos s'haurien d'expressar en lletres i no en números.
d) Article 6: S'observa que els apartats d'aquest precepte no estan numerats, tot i que és un precepte suficientment extens, en el qual, atenent una millor tècnica normativa, com a mínim, podrien distingir-se tres apartats diferenciats: en primer lloc, les modificacions horàries que es poden realitzar i la seva planificació; en segon lloc, el sistema de compensació de les modificacions horàries, i, en tercer lloc, la consideració de les hores que superin la jornada resultant de la compensació.
e) Article 9: D'acord amb el contingut d'aquest precepte (disposicions generals de jornada i horaris), la Comissió considera que seria més adequat que s'ubiqués entre els primers articles de la Llei, preferentment, després de l'àmbit d'aplicació, entenent que la ubicació actual respon al fet que aquest precepte s'introduís a proposta de la Direcció General de Funció Pública.
f) Disposició final: Aquesta disposició preveu l'entrada en vigor immediata del Decret.
Sobre això, malgrat que la legislació catalana en la matèria no preveu un període específic de vacatio legis, s'ha de considerar que l'entrada en vigor immediata de les disposicions normatives té caràcter excepcional.
En el present cas, atès que s'està aplicant, des del mes de juliol de 2014, un acord per al manteniment transitori de les condicions de jornada, horaris i assegurances existents fins al moment, sembla que es dóna l'excepcionalitat que justificaria l'entrada en vigor immediata, tot i que aquesta és una qüestió, no obstant això, a la qual s'hauria de referir el preàmbul.
g) Finalment, es considera oportú, per tal de garantir una major seguretat jurídica, incorporar una disposició derogatòria en la qual es determini la pèrdua de vigència de l'Acord GOV/108/2014, de 15 de juliol, pel qual s'aprova el manteniment transitori de les condicions de jornada, horaris i assegurances establertes per l'Acord de la Mesa sectorial de negociació del personal d'administració i tècnic sobre les condicions de treball del Cos d'Agents Rurals de l'Administració de la Generalitat de Catalunya per al període 2010-2014.
Un cop considerades les observacions d'aquest Dictamen, es pot sotmetre al Govern el Projecte de decret de jornada i horaris de treball del personal del Cos d'Agents Rurals de la Generalitat de Catalunya.